Randers vil lade affaldet flyde frit i gaderne for at gøre borgerne opmærksomme på svineriet.

Som et led i det kommunale affaldsprojekt "Jeg gør det - Ren Randers" vil der på 12 udvalgte steder i kommunen ikke blive samlet affald i to dage, fortæller Rune Asmussen fra Randers Kommunens Miljø og Teknik.

- Vi har gennem mange år arbejdet målrettet på at rydde op her i kommunen og har brugt mange kræfter og skattekroner på at gøre rent, siger han.

- Det vil vi fortsat gøre, men vi vil samtidig sætte fokus på, hvad vi allesammen kan gøre for, det bliver mere rent. For der er ved Gud ikke særlig rent i øjeblikket, siger Rune Asmussen.

Læs også : Kommune: Skrald på gaden skal give bøde

Indtil 1. og 2. juni vil der på 12 af de mest udsatte steder ikke blive fjernet skrald, og selvom det kun er to dage, vil man hurtigt kunne se forskellen, mener Rune Asmussen.

- I Storegade i Randers, hvor der er rigtig meget affald, bliver der gjort rent hver eneste dag. Det er der en grund til. Der ligger simpelthen så meget affald, at man falder i det, hvis der ikke bliver gjort rent, siger han.